《题张希颖筠坡图》
宋代·章甫

缘坡种竹自成趣，篮舆造门今有谁。
张侯好事果绝俗，因人隔江来觅诗。
披图识面恨不早，更爱诸公妙词藻。
繁霜密雪得天全，明月清风为君好。
易足堂前方欲栽，摩挲短轴心眼开。
忽思江南读书处，碧玉如椽归去来。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。